Lars Løkke Rasmussen (V), 2004-05-11:
Med denne forespørgsel bliver regeringen, som ordføreren jo også lige selv har nævnt det, bedt om at oplyse om de eksisterende hjælpemuligheder for familier, der har eller venter et handicappet barn, samt oplyse om regeringens fremtidige planer for området.
Jeg vil gøre opmærksom på, at regeringen i januar 2004 har sendt en detaljeret redegørelse til bl.a. Folketingets Sundhedsudvalg om de nuværende hjælpemuligheder samt regeringens planer på dette felt.
Baggrunden for dette initiativ er folketingsvedtagelsen V 105 fra foråret 2003. Heri opfordrer et enigt Folketing, som vi også hørte det, i forbindelse med en debat om fosterdiagnostik regeringen til bl.a. at fremlægge en redegørelse om disse spørgsmål.
Jeg vil gerne benytte lejligheden til her i dag at understrege, at regeringen er fuldstændig enig i denne målsætning.
Det er væsentligt, at gravide, der venter et barn med et handicap, ikke vælger at få en abort på grund af manglende hjælp eller manglende støtte fra det offentlige.
Som det også fremgår af regeringens skriftlige redegørelse, er der i dag en række tilbud på sundhedsområdet til familier med handicappede børn.
Jeg har ikke tidsmæssigt mulighed for her at give en detaljeret gennemgang af de eksisterende hjælpemuligheder, men skal henvise til den oversendte skriftlige redegørelse.
Men jeg vil gerne fremhæve, at sundhedsvæsenets hjælpemuligheder omfatter fysioterapi, hjælpemidler, befordringshjælp, tilskud til specielle ernæringspræparater samt tilbud, der henhører under forebyggende sundhedsordninger for børn og unge. Hertil kommer, at sundhedsvæsenets øvrige behandlingstilbud selvsagt også gælder mennesker, der har brug for behandling som følge af deres handicap.
Jeg vi derudover nævne, at Sundhedsstyrelsen planlægger at udsende nye retningslinjer for fosterdiagnostik, når de økonomiske rammer herfor er endeligt fastlagt.
Fosterdiagnostik omfatter undersøgelser og risikovurderinger af, om fostre har arvelige sygdomme, misdannelser eller handicap, samt information og rådgivning til den gravide og dennes familie i den forbindelse.
Det fosterdiagnostiske tilbud skal bistå den gravide med at træffe informeret valg i forbindelse med graviditet, herunder i forhold til spørgsmål om eventuel svangerskabsafbrydelse.
Jeg vil i denne sammenhæng ikke nærmere redegøre for de forskellige elementer i de nye retningslinjer for fosterdiagnostik, som Sundhedsstyrelsen planlægger at udsende.
Jeg vil dog nævne, at det er hensigten at afskaffe
det nuværende alderskriterium på 35 år, så alle gravide får tilbud om god information om mulige fosterdiagnostiske undersøgelser. Formålet med de nye retningslinjer er, at gravide skal kunne vælge at få god og neutral information om de muligheder, der er for at få foretaget fosterdiagnostik.
Efter rådgivningen afgør den enkelte gravide selv, om der skal gennemføres fosterdiagnostiske undersøgelser.
Det afgørende her er den gravides og familiens selvbestemmelse.
Sundhedsstyrelsen vil derudover på hjemmesiden løbende ajourføre en liste over relevante videncentre og paraplyorganisationer på handicapområdet.
Formålet med det initiativ er at give gravide, deres familier og andre borgere mulighed for nem kontakt til relevante handicaporganisationer.
Det er hensigten, at Sundhedsstyrelsen dermed skal understøtte, at den rent sundhedsfaglige information og rådgivning, der tilbydes af de praktiserende læger på jordemodercentre og på fødestederne, bliver suppleret af tilbud om information fra bl.a. handicaporganisationerne.
Jeg vil altså sammenfattende konkludere, inden jeg giver ordet videre til socialministeren, at der på sundhedsområdet i dag er en lang række tilbud om hjælpemuligheder til familier, der har eller venter et handicappet barn.
Hertil kommer, at Sundhedsstyrelsens kommende retningslinjer for fosterdiagnostik og informationsvirksomhed i den forbindelse skal bistå gravide og andre med at træffe informeret valg i forbindelse med graviditet.
Med de ord vil jeg give ordet videre til socialministeren, som denne forespørgsel også er rettet til.